**ИНФОРМАЦИЈА**

**о Првом јавном слушању Одбора за заштиту животне средине на тему:**

**Методологија процене стања животне средине и отклањања привремене и трајне штете у животној средини проузроковане поплавама у Републици Србији,**

**одржаном 5. јуна 2014. године**

Одбор за заштиту животне средине је, на основу одлуке донете на Другој седници, одржаној 26. маја 2014. године, дана 5. јуна 2014. године, одржао Прво јавно слушање на тему: Методологија процене стања животне средине и отклањања привремене и трајне штете у животној средини проузроковане поплавама у Репбулици Србији.

Јавном слушању су присуствовали чланови Одбора: др Бранислав Блажић, председник Одбора, Иван Карић, Владимир Петковић, Андријана Анастасов, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Момо Чолаковић, као и заменици чланова Одбора: Александар Радојевић, Милосав Милојевић, Биљана Савовић и Марија Стевановић.

Јавном слушању присуствовали су и народни посланици: Биљана Илић Стошић, Велинка Тошић, Нинослав Гирић и Предраг Мијатовић.

Учесници јавног слушања били су: Стана Божовић, државни секретар Министарства пољопривреде и заштите животне средине, Филип Радовић, директор Агенције за заштиту животне средине, Ирена Војачкова Солорано, стални координатор Уједињених нација у Србији и стални представник Програма Уједињеиних нација за развој (UNDP), Ђорђе Бабић, заменик начелника Сектора за ванредне ситуације МУП-а, др Слободан Тошовић, директор Градског завода за јавно здравље Београда, Ратко Ристић, редовни професор, продекан за научно-истраживачки рад, Катедра за бујице и ерозију, Универзитет у Београду Шумарски факултет, проф. др Јордан Алексић, Футура Факултет за примењену екологију, Душанка Станојевић, начелник Одељења за заштиту вода и земљишта, Марта Михаиловић, Радмила Шеровић, начелник Одељења за управљање отпадом, Жељко Пантелић и Јована Мајкић из Министарства пољопривреде и заштите животне средине, представници Агенције за заштиту од јонизујућих зрачења и нуклеарну сигурност Србије: директор Слађан Велинов, Јасминка Јоксић и Маја Еремић Савковић, Дејан Лекић, Ивана Марковић и Миленко Јовановић из Агенције за заштиту животне средине, Данка Савић, правни саветник Одељења за опште правне послове у Министарству унутрашњих послова, проф. др Југослав Николић, заменик директора Републичког хидрометеоролошког завода, др Бранислава Матић Савићевић из Института за јавно здравље Србије „Др Милан Јовановић - Батут“, Ацо Галамић, потпуковник, Драгиша Јаћимовић, референт за заштиту животне средине у у Генералштабу, Марија Зорић, референт за заштиту животне средине у Министарству Одбране, Љубинка Калуђерoвић, секретар Одбора за заштиту животне средине Сталне конференција градова и општина, др Миљана Грбић из Канцеларије Светске здравствене организације у Београду, Горан Триван, Градски секретар за заштиту животне средине, Загорка Панић и Небојша Томић из Секретаријата за инспекцијске послове Града Баеограда, Татијана Ракочевић, Главни инжењер за газдовање водама из ЈВП „Србијаводе“, Ана Саватијевић из ЈВП Београдводе, Невенка Николић, главни инжењер за заштиту вода из ЈВП Водевојводине, Михајло Гаврић, директор Сектора за заштиту животне средине ЕПС-а, Војин Несторовић, директор за корпоративне послове Термоелектране “Никола Тесла” у Обреновцу, Милиша Јовановић из ЈП Електромрежа Србије, Слободан Радосављевић, Руководилац Сектора за заштиту животну средине у ПД РБ Колубара Лазаревац, Синиша Митровић, саветник председника Привредне коморе Србије, предсетваници Привредне комора Зелене Србије: Саша Михајловић, Илија Ђорђевић, Душан Васиљевић, Соња Дедакин и Вера Блажон, Златко Драшко, начелник Одељења за заштиту животне средине АД „Железнице Србије“ и Ана Бјелобрк, директор Центра за одрживи развој АД „Железнице Србије“, представници Зелене коморе Србије: Невена Божић, Златко Драгосављевић, члан Управног одбора и Месуд Аџемовић, члан Надзорног одбора, представници Удружења рециклера Србије: Ана Петровић- Вукићевић, Вујадин Шћекић, Југоимпекс, Бошко Палковљевић, Eco Recycling и Пера Мургарски, представници Програма Уједињених нација за развој (УНДП): Оливера Пурић, руководилац програма УНДП, Милена Козомара, руководилац УНДП пројекта за заштиту животне средине, Мирослав Тадић, руководилац УНДП пројекта за одрживи развој, Небојша Покимица, експерт за јавно слушање при УНДП, Биљана Леденичан, Марко Вујачић и Божена Дивјакиња, представник Делегације Европске Уније у Републици Србији Стефано Конте, представници Мисије ОЕБС у Србији: Оливера Зуровац Кузман и Татјана Ђурковић, Јован Павловић, Дејан Новаковић и Андреј Димитријевић из The Regional Environmental Center for Central and Eastern Europe (REC), др Лазар Цвијић из The European Center for Peace and Development, Весна Вандић и проф. др Драган Марковић са Факултета за примењену екологију Футура, др Богдан Лукић са Географског факултет Универзитета у Београду, Борис Радић са Шумарског факултета Универзитета у Београду, Тања Петровић, извршна директорка Младих истраживача Србије, Весна Максимовић из Светског фонда за природу WWF, Владимир М. Павловић са Београдске отворене школе, Александар Милошевић представник Друштвено одговорне мреже АНЛИ, Дијана Радојковић и Јелена Радојковић из Савеза студената Филозофског факултета, Зоран Бировљевић из Номотехничког Центра Београд, Братислав Попрашић из Крушевачког еколошког центра КЕЦ, Ненад Николић, представник Удружења „Шумска вила“, Загорка Стевић Гојков из Канцеларије за унапређивање и истраживање локалног и регионалног развоја КАПИЛАР, Горан Бурсаћ из Синдиката ваздухопловних техничара Војске Србије, Слободан Добрић из Удружења „Винчански Неолит“, Јелена Николић из Омладинског креативног клуба ОК Лозница, Златко Тодорчески и Илија Мишковић из Еколошког покрета Беочин, Татјана Маринковић из Комуналног савета Београд, Марина Илић и Наташа Павловић из Геоеколошког центра, Маргарета Милосављевић из Unekoop из Параћина, Славица Живловић из Удружења СИГП, представници Савета зелене градње Србије: Срђан Дамјановић, Александар Ђелић, Младен Богићевић, Марјана Стругар, Мартин Елезовић и Душка Мрвош, Мичић Слободан из MACE, Оливера Милошевић из Еколошке организације „Зелени кључ“, Милош Ђајић и Јелена Мићић из Центра модерних вештина, Љубинко Илић и Олга Зорић из Краљевске академије науке проналазача Србије, Горан Малезић, заменик предеседника Општине Варварин, Дејан Ракић, директор Јавног комуналног предузећа „Варварин“, Живорад Смиљанић, председник Општине Апатин, Ксенија Маљковић, шеф кабинета председника Општине Апатин, Филип Митровић, председник Скупштине града Панчева, Јасмина Радовановић, секретар Скупштине града Панчево, Ивана Марковић, шеф одељења за скупштинске послове Скупштине града Панчево, Драгана Лазић, заменик секретара Скупштине града Зрењанин, Душко Радишић, помоћник градоначелника града Зрењанин, Дејан Јованов, директор ЈП „ Резервати природе Зрењанин“, Милић Павловић, председник Скупштине општине Трстеник, Ранко Стефановић, директор Јавног комуналног предузећа „Трстеник“, представници ЈКП Градска топлана Пирот: Тања Радуловић, Перица Чолић и Дарко Петковић, као и представници Зелених Србије: Жаклина Живковић, Нивес Тишма, Јелена Крајачић и Лидија Кесар Фтактал.

Отварајући јавно слушање, председник Одбора др Бранислав Блажић истакао је да се прво јавно слушање овог одбора у текућем сазиву Народне скупштине одржава на Светски дан животне средине, 5. јуна, како би се отворила ова веома важна тема, као и да Одбор за заштиту животне средине прихвата део одговорности за стање у области заштите животне средине, иако однос према животној средини није на оном нивоу на ком бисмо желели да буде. Из тог разлога, Одбор ће отворити врата за све сугестије и идеје како невладиних организација, еколошких друштава, тако и свих стручњака које наша земља има у министарствима и ван њих, како би се заједничким снагама урадило нешто за оно што нам је заједничко – за нашу земљу и нашу животну средину. Одбор ће, уз помоћ свих учесника јавног слушања, доћи до битних информација. Истакао је да ће Одбор за заштиту животне средине и у овом сазиву Народне скупштине имати Зелену столицу, али да ће формирати и савете, као стручна тела, која ће помоћи Одбору да добро процењује када се ради о доношењу нових закона, али и када је у питању стратегија и међународна сарадња. Одбор ће, на тај начин, бити спона између извршне власти и јавности.

Уводничари у првом делу јавног слушања били су: Стана Божовић, државни секретар Министарства пољопривреде и заштите животне средине, Филип Радовић, директор Агенције за заштиту животне средине, Ирена Војачкова Солорано, стални координатор Уједињених нација у Србији и стални представник Програма Уједињеиних нација за развој (UNDP) и Ђорђе Бабић, заменик начелника Сектора за ванредне ситуације Министарства унутрашњих послова.

Стана Божовић, државни секретар Министарства пољопривреде и заштите животне средине, подсетила је присутне да је, 5. јуна 1972. године, Генерална скупштина Уједињених нација, на иницијативу представника Југославије, прогласила 5. јун Светским даном животне средине. Осврнула се на жељу Републике Србије да буде чланица Европске уније, као и на обавезе које Влада Србије има у том погледу, посебно у области заштите животне средине, која чини једну трећину законодавства Европске уније. Истакла је да је Поглавље 27 најкомплексније, најтеже и најскупље у преговорима. Нагласила је улогу извршне и законодавне власти, али и привреде и цивилног друштва у том процесу.

Указала је на то да су на јавном слушању присутни стручни и компетентни људи, који су спремни да дају одговоре на сва питања народних посланика, како из Министарства пољопривреде и заштите животне средине, тако и из Агенције за заштиту животне средине, Агенције за заштиту од јонизујућих зрачења и нуклеарну сигурност Србије, Завода за заштиту природе и Хидрометеоролошког завода.

Нагласила је да су последице поплава индустријска загађења, а веома важно је и управљање отпадом. Републичка инспекција за заштиту животне средине припремила је План инспекцијских надзора на локацијама индустријских објеката захваћених поплавним таласом, који се спроводи у периоду 26.05.-02.06.2014. године, и обухвата контролу стања опасних материја, отпада, процену количине опасног отпада који је настао као последица поплавног таласа, статус радиоактивних громобрана на поменутим локацијама и др. Сектор за контролу и надзор доставиће извештај о извршеним прегледима до 02.06.2014. године. Експертски тим УН који ради на утврђивању процена штете у сарадњи са надлежним органима и организацијама Владе Републике Србије, укључујући и Министарство надлежно за послове заштите животне средине, представиће обједињене податке о штетама у току следеће недеље, како би, на основу прикупљених података, било могуће планирање конкретних активности на санацији штете.

У области управљања хемикалијама и биоцидним производима, највећи проблем је поступање са биоцидним производима, који се користе за дератизацију, дезинфекцију и дезинсекцију, који су предмет донације, у поступку санирања стања изазваног поплавама, као и након завршетка санације.

Навела је да је утврђено да није дошло до погоршања квалитета вазудуха у угроженим подручјима, већ су забележене ниже концентрације загађујућих материја у ваздуху. Државна мрежа за праћење квалитета ваздуха је оперативна и у функцији, осим станице Завода за јавно здравље у Обреновцу и Шапцу, као и две аутоматске станице Агенције за заштиту животне средине у Обреновцу и Параћину.

У области заштите природе у овом тренутку не може се прецизно утврдити реално стање и обим оштећења на заштићеним подручјима. Након поплава, које су почеле 14. маја 2014. године, управљачи заштићених подручја доставили су прелиминарне извештаје о стању и причињеној штети. Имајући у виду да је велики број путева непроходан и да није могуће прићи сваком локалитету, коначни извештаји, после изласка на терен, ће приказати реално стање и обим оштећења. У већини заштићених подручја Србије евидентирани су одрони, клизишта, оштећења локалних и шумских путева, срушени мостови, сломљена и изваљена стабла. На вишим надморским висинама услед снежних падавина, а према првим информацијама са терена, у шумским екосистемима дошло је до оштећења у виду снеголома. У заштићеним подручјима кроз која протичу реке, оштећења су евидентна на ознакама рибарских подручја и на уређеним микролокалитетима поред река. Са аспекта заштите земљишта не постоје прелиминарни извештаји.

У области заштите вода у овој ванредној ситуацији изазваној поплавом несагледивих последица дошло је и до извлачења опасних и штетних материја-хемикалија из складишта, те нас очекује и накнадна процена штете. Дошло и до преливања из канализација и септичких јама. Посебна пажња треба да се обрати и на постројења за пречишћавање отпадних вода, да ли су уништена или оштећена, затим на изворе који служе за снабдевање водом за пиће који су такође погођени поплавама. Наше реке ће и у наредном периоду бити најоптерећеније јер долазе и загађења из других околних земаља, јер смо ми најнизводнија земља на Сави али и на Дрини и Дунаву. Као последица ових поплава може се јавити и повећана еутрофикација у акумулацијама која доводи до појаве цијанобактерија, те воде из таквих акумулација дужи период се не могу користити за водоснабдевање.

У области заштите и одрживог коришћења рибљег фонда стање на угроженим подручјима може се утврдити након потпуног повлачења воде у корита река. Велики број поплављених површина у сливовима Саве, Колубаре, Дрине, Западне Мораве и Велике Мораве проузроковао је миграцију рибе у поплављена подручја, услед биолошких карактеристика животних циклуса риба (мрест) и промена станишта која насељавају.

Филип Радовић, директор Агенције за заштиту животне средине, информисао је Одбор о активностима које је предузела Агенција. Истакао је важност реализације два ИПА пројекта: за подизање капацитета Националне лабораторије (вредност 1,3 милиона евра) и Софтвер за интеграцију података из аутоматског мониторинга ваздуха (450 хиљада евра), као и подршку коју је пружила Краљевина Норвешка за Информациони систем за праћење токова отпада (900 хиљада евра). Указао је на добру сарадњу са Европском агенцијом за животну средину (ЕЕА), учешће у свим важнијим пројектима и програмима које координира ЕЕА, као и на иницијативу наше Агенције за чланство у ЕЕА пре чланства у ЕУ.

Информисао је Одбор о новом програму мониторнига квалитета површинских и подземних вода, који је почео да се примењује од 2012. године и који је усклађен са препорукама Оквирне директиве о водама. Комплетиран је информацијони систем о квалитету вода, а подаци о квалитету вода са 13 извештајних станица су перманентно доступни на сајту Агенције. Методом Serbian Water Quality Index (10 одабраних параметара), Агенција једном недељно испитује квалитет воде на ширем подручју Београда (Остружница, Земун, Винча, Смедерево) и о томе извештава све релевантне институције. Предочио је однос концентрације појединих хазардних супстанци пре и после поплава, који показује повећање и до 50 пута (концентрација деривата пестицида у Остружници). Због велике количине надошле воде, ове концентрације су се брзо смањиле.

Што се мониторинга ваздуха тиче, истакао је да је он вршен на 40 аутоматских мерних станица и једној мобилној лабораторији, која је упућивана у она подручја где нема мерних станица. Скренуо је пажњу и на апликацију за мобилне телефоне коју је развила Агенција и којом се грађани у сваком тренутку могу информисати о квалитету ваздуха. Истакао је да су оштећене мерне станице у Обреновцу и Параћину, али да су та оштећења мала у односу на размере и интензитет непогоде (процена штете је до 15.000 евра). У презентацији коју је припремио презентован је и приказ дана са прекорачењем граничних врености параметара и средње годишње вредности концентрације SO2, NO2 и PM10 за 2013. годину у Републици Србији. До прекорачења граничне вредности SO2 дошло је само у Бору, а највећи проблем је прекорачење граничне вредности суспендованих честица PM10 у урбаним индустријским местима, као и у местима са великим бројем индивидуалних ложишта. Осврнуо се и на оцену квалитета ваздуха у Републици Србији и истакао да је прекомерно загађен ваздух – Трећа категорија био у Бору (сумпордиоксид), Ужицу, Ваљеву и Смедереву (суспендоване честице) и Београду (суспендоване честице и азот диоксид).

Навео је да је у току припрема законских основа за спровођење мониторинга земљишта у Републици Србији. У сарадњи са инспекцијом и међународним експертима, спроведено је ванредно узорковање земљишта у оквиру хемијских комплекса "Прва искра" Барич и "Зорка" Шабац, као и у близини „Аурора“ Лучани. Узето је осам узорака земљишта (пет узорака из "Прве искре" у Баричу и на локацијама где су се излиле опасне материје). Након обједињавања свих података Агенција за заштиту животне средине направиће звирни извештај о стању земљишта угроженог поплавним таласом.

Када се ради о управљању отпадом, навео је да је сметлиште комуналног отпада у Крупњу однето воденом стихијом, док су сметлишта у Ваљеву и Крушевцу у већој или мањој мери оштећена. Из Обреновца се на депонију дневно односи између 300 и 400 тона отпада (2-3 камиона отпада по домаћинству). Овај отпад се сматра опасним јер је загађен фекалијама које су се излиле из канализације, па руковање оваквим отпадом захтева посебну пажњу и знање, па би у овај процес требало укључити и оператере који се професионално баве управљањем опасним отпадом.

Ирена Војачкова Солорано, стални координатор Уједињених нација у Србији и стални представник Програма Уједињеиних нација за развој (UNDP), истакла је да Програм UNDP-а даје подршку многим активностима у Републици Србији, које су посвећене заштити животне средине, већ дужи низ година, а да је веома успешан и пројекат пружања подршке за организовање јавних слушања у Народној скупштини. Информисала је присутне о томе да је технички извештај Уједињених нација за првих десет дана поплава скоро завршен и да ће ускоро бити објављен. Поред података о ризику по здравље људи и штети која је настала за пољопривреду, овај извештај садржаће и део који се односи на штету која је наступила у животној средини. Скренула је пажњу на значај поштовања природе, посебно када се десе поплаве. Врхунски глобални експерти за процену штете раде на извештају Уједињених нација, који ће помоћи Србији да повуче средства из расположивих фондова за санирање штете настале поплавама. Скренула је пажњу на то да морамо више улагати у чишћење смећа и рециклажу, као и да је потребно улагати у системе за управљање водама. Најважније је то да се промени свест грађана. Уједињене нације заједно са државним структурама раде на планирању помоћи. Обезбедиће се 40.000 литара дизела за рад камиона и машина за уклањање нанесеног отпада из поплављених подручја, а до сада су обезбеђена два авиона за пружање непосредне помоћи, као и хеликоптер, а особље УН помаже и у достављању помоћи људима погођеним поплавама. Планиране су и активности усмерене на јачање насипа, као пројекти за управљање водама и отпадним водама у локалним самоуправама. Опоравак оштећених екосистема (посебно мочварног земљишта) је такође веома важан. Поред тога, посебну пажњу треба усмерити на развој тзв. "зелених" пројеката за стабилизацију клизишта, као и увођење одрживих енергетских решења за управљање ризиком и реконструкцију критичних јавних и стамбених објеката. На дужи рок, пројекти у вези са адаптацијом на климатске промене биће у фокусу будућег рада УН у Србији. Научне пројекције климатских промена у овом делу Европе показују да се екстремни временски догађаји могу очекивати и у наредним годинама. Зато је наопходно развити заједничке акције у циљу прилагођавања развојних циљева и економског сектора Србије новој реалности климатских промена и тешких последица које могу настати уколико се ништа не предузме. Већ сада, УНДП у сарадњи са Министарством пољопривреде и заштите животне средине ради на Другом националном извјештају за Оквирну конвенцију УН о промени климе. Овај документ садржи, између осталог, процену ризика и предложених мера адаптације у смислу реаговања на изазове климатских промена. То ће представљати полазну тачку за подршку УН у Србији, како би се спречила појава сличних опасности у блиској будућности.

Ђорђе Бабић, заменик начелника Сектора за ванредне ситуације Министарства унутрашњих послова, истакао је да је делатност Сектора за ванредне ситуације уско повезана са заштитом животне средине. Информисао је Одбор о томе да је, на основу ране најаве РХМЗ-а о прогнози обилних падавина на територији Републике Србије, Сектор за ванредне ситуације МУП РС, преко оперативих центара, пренео прелиминарно упозорење свим командантима штабова за ванредне ситуације о очекиваним количинама падавина. Информација је прослеђена у циљу увођења приправности у штабовима и подизања спремности свих субјеката који учествују у спровођењу оперативних и превентивних мера одбране од поплава у склопу јединственог система заштите и спасавања. Упозорење се нарочито односи на предузимање мера на одбрани од поплава на водотоцима другог реда.

Обилне падавине на територији Републике Србије почеле су у ноћи између 13. и 14. маја 2014. године. Поводом тога, Сектор за ванредне ситуације почиње појачано да прати догађаје на целој територији Републике Србије током 24 часа. Активиран је комплетан оперативни састав ватрогасно спасилачких јединица, као и сви специјалистички тимови за спасавање и рад на води. Дешавања на терену условила су потребу за дислоцирањем ватрогасно спасилачких екипа са места на место и руковођење од стране Сектора за ванредне ситуације. Истакао је да су 13. маја 2014. године припадници свих шест специјалистичких тимова за спасавање и рад на води Управе за ватрогасно спасилачке јединице стављени у приправност, да би 14. маја 2014. године били мобилизовани и превентивно дислоцирани на подручја за која се реално очекивало да буду прва захваћена поплавама (Чачак, Лучани, Ваљево, Осечина и Лозница).

У складу са Правилником о врстама и количинама опасних материја, објектима и другим критеријумима, на основу којих се сачињава План заштите од удеса и предузимају мере за спречавање удеса и ограничавање утицаја удеса на живот и здравље људи, материјална добра и животну средину, и у складу са Правилником о садржају и начину вођења Регистра привредних друштава и других правних лица која рукују опасним материјама, Министарство унутрашњих послова - Сектор за ванредне ситуације, води Регистар привредних друштава и других правних лица која рукују опасним материјама у јединственој електронској бази података. На основу тог регистра и листе СЕВЕСО постројења, коју је доставило Министарство пољопривреде и заштите животне средине, Сектор за ванредне ситуације је телефонским путем обавестио све подручне управе и одељења о постојању вишеструких ризика (мулти-ризика) на подручјима која су угрожена поплавама. Подручним организационим јединицама је наложено предузимање превентивних мера у циљу избегавања мулти-ризика - оштећења постројења поплавама и ослобађања опасних (токсичних) материја. Привредним друштвима и другим правним лицима је наложено да предузму све законом предвиђене мере за заштиту опасних материја у току складиштења, транспорт, као и одвожење и складиштење на безбедне локације код лица овлашћених за поступање са опасним материјама. Укупно је обрађено, прослеђено и реализовано 95 захтева за интервенције са опасним материјама. У односу на врсту, количину и својства опасних материја, територије на којима се налазе, као и могуће претње од поплавног таласа, вршена су измештања опасних материја на безбедне локације. Изнео је да су, у складу са ситуацијом на терену, у активности заштите и спасавања, укључени сви расположиви капацитети Сектора за ванредне ситуације и Министарства унутрашњих послова, као и капацитети свих субјеката система заштите и спасавања на локалном и окружном нивоу.

Због интензитета поплавног таласа и неопходног ангажовања већег броја људи, технике и опреме од Министарства одбране затражено је ангажовање припадника Војске Србије на територији Чачка, Шапца, Лознице и Коцељеве, чији су се припадници укључили у активности спасавања током ноћи и у раним сатима наредног дана.

У оваквим ситуацијама се прво предузимају активности на заштити и спасавању људских живота (евакуација и спасавање угрожених), заштита објеката инфраструктуре и објеката посебне намене (енергетска постројења, фабрике, телекомуникациони објекти, путна инфраструктура, итд.) која подразумева ојачавање постојећих и изградњу нових одбрамбених насипа, као и коришћење пумпи за црпљење воде из наведених објеката, где постоје услови за то.

Привредна друштва и друга правна лица у чијим просторијама су биле опасне материје и опасни отпад, која су била обухваћена активностима заштите и спасавања у наведеном периоду су: Термоелектране у Обреновцу и Костолцу (хидразин); Прва искра Барич ,,Лаб” (бакар хлорид и алуминијум хлорид); Прва искра Барич (хидразин); Железара Смедерево погон ,,Бели лимови” у Шапцу (фенол сулфонска киселина и друге опасне материје); Раковица, Београд, индустрија ауто-мотора ,,Фам” (избушени резервоари са моторним уљем), где је поступање преузела Инспекција за заштиту животне средине; Обреновац, Пољопривредна апотека (отрови, хербициди, ђубрива) где је извршена дислокација опасних материја на безбедно место; Лучани Милан Благојевић-,,Наменска производња” (лабораторија са опасним материјама), где је извршено црпљење воде и измештање опасних материја на безбедну локацију; Лајковац, хладњача (амонијак); Зорка Шабац (цијанид, арсеник и лабораторије са опасним материјама Центра за истраживање, пираленско уље); Крупањ, хладњача (амонијак).

Око Термоелектрана у Обреновцу и Костолцу, вршено је ојачавање насипа џаковима са песком и изградња нових са механизацијом, због реалне могућности плављења постројења. Ватрогасци спасиоци из Сектора за ванредне ситуације, као и тимови из Словеније, Немачке, Чешке и Данске, били су ангажовани на црпљењу воде из ових постројења и њихове околине. На овај начин су успешно заштићене наведене термоелектране.

Од предузећа Базне хемије из Барича добијена је информација о потреби дислокације 20 цистерни по 1 тону опасне материје. О овоме су обавештени Градски завод за јавно здравље, Секретаријат за заштиту животне средине и Републичка инспекција за заштиту животне средине. Са одговорним лицима уз употребу механизације извршено је ојачавање насипа. Опасне материје и опасни отпад нису измештани.

У Шапцу је подељено 3.000 врећа за песак радницима фабрике „Зорка“ за одбрану од поплава на њиховој локацији.

Дана 18. маја 2014. године у 15,00 часова извршен је инспекцијски преглед просторија са опасним материјама у предузећу "Зорка - Центар за истраживање" у реструктурирању, а 19. маја 2014. године извршен је утовар опасног отпада у количини од око 6.500 кг. Опасан отпад је, по налогу инспектора за заштиту животне средине, упућен у предузеће „Бели пром“, Јевремовац, Шабац.

Дана 20. маја 2014. године су из просторија "Зорка - Центар за истраживање" у реструктурирању, преузете и остале опасне материје које су биле смештене у металној каси у објекту старе лабораторије, од стране оператера фирме „Кемис“ из Ваљева, на збрињавање са осталим отпадом. Активност је обављена у присуству Републичког инспектора за заштиту животне средине. Истовремено је вршено црпљење воде из простора угроженог поплавама.

У активностима утовара и превоза опасних материја и опасног отпада учествовали су, поред запослених у погону, и припадници Ватрогасно спасилачких јединица

Опасне материје које су биле у просторијама предузећа „Железара Смедерево“, погон ,,Бели лимови” у Шапцу, успешно су преузете и превезене на безбедно место. У активностима претакања и одвожeња опасних материја учествовали су, поред запослених у погону, и припадници Ватрогасно спасилачких јединица и Војске Србије.

Био је ангажован и тим из Аустрије за црпљење воде пумпама великог капацитета. На овај начин спречен је техничко-технолошки акцидент који је могао имати веома озбиљне последице по живот и зравље људи и животну средину у Шапцу, али и шире.

У општини Крупањ уочен је проблем хладњаче која у технолошком процесу користи амонијак (8 тона), изнад које се појавило клизиште. Клизиште које је угрожавало хладњачу са амонијаком, санирано је 18. маја 2014. године.

На јаловишту рудника антимона „Столице“ у Костајнику је пукла прва од три бране, а у току вечери пукла је и друга брана. Постојала је опасност од пуцања и треће бране, чиме би било уништено око 200 кућа. Изнад насељеног места Костајник, дошло је до ерозије јаловишта након чега се емулзија јаловине и воде проширила на око 700 метара у насеље, при чему је уништен и асфалтни пут у истој дужини. У случају погоршања временске ситуације и настанка нових падавина, ово насељено место би било угрожено и морала би бити спроведена хитна евакуација становништва. О свему су обавештена надлежна министарства, која су у сарадњи са општинским штабом за ванредне ситуације предузела активности на санирању јаловишта. Скренуо је пажњу на то да највећи проблем за адекватно спровођење превентивних мера представљају фирме у реструктурирању или фирме које не раде, а поседују у својим објектима опасне материје и опасни отпад.

Вршена је координација са Војском Србије и другим надлежним државним органима и организацијама. Такође је вршена и обрада и прослеђивање потреба и захтева окружних, градских и општинских штабова за ванредне ситуације надлежним институцијама, у циљу ангажовања снага и средстава на заштити и спасавању лица угрожених поплавама, заштити инфраструктурних објеката и животне средине. Уз то, координирани су и захтеви у вези са допремањем хране, воде, лекова и друге хуманитарне помоћи, асанације терена и биолошке деконтаминације простора, као и грађевинских машина и друге механизације за отклањање последица поплава и клизишта на путевима и мостовима како би се омогућио приступ угроженим подручјима.

У дискусији, која је усладила, учествовали су: Ивана Стојиљковић, Филип Радовић, Југослав Николић, Стана Божовић, Нада Лазић, Ратко Ристић, Радмила Шеровић, Марија Стевановић, Синиша Митровић, Душан Васиљевић, Владимир Петковић, Ђорђе Бабић, Војин Несторовић и Душанка Станојевић.

Актуелизована је идеја изнета на седници Одбора о потреби мапирања ретензија поплавних и бујичних подручја код регулисаних и нерегулисаних водотокова у Србији, како би се утврдио ризик од поплава и дефинисале мере којима би се у будућности предупредило да до оваквих штета од поплава поново дође.

Постављено је питање ко су стручњаци који би требало да узму учешће у решавању овог проблема испред својих локалних самоуправа (стручњаци за бујице и ерозију, стручњаци за клизишта).

Објашњено је да у Србији има 11500 бујичних водотокова, а да су бујичне поплаве које су нас задесиле и изазвале велику штету екстремна форма постојећих ерозионих процеса, који захватају око 75% територије Србије. Указано је на чињеницу да је још 1953. године постојала Републичка дирекција за заштиту од ерозије и уређење бујица, која је на жалост укинута. Најчешћа природна катастрофа код нас је, поред речних поплава, земљотеса, града, суша и клизишта, управо бујична поплава. Истакнуто је да имамо веома добру комуникацију са колегама из државних сервиса за заштиту од ерозије и уређивање бујица из Аустрије и Француске, а да при том немамо сопствену службу. Објашњено је да су кадрови који се школују на Шумарском факултету Универзитета у Београду, на Одсеку за еколошки инжењеринг, наменски кадрови управо за ову област. Констатовано је да, на жалост, читав систем државне организације у области заштите од поплава и у домену водопривреде не препознаје потребу за овим инжењерима, па они настављају своју каријеру у другим државама.

Постављено је и питање о могућности да се становништво благовремено упозорава на опасност од појаве града путем апликације на мобилном телефону, сличне оној коју је развила Агенција за заштиту животне средине за обавештавање о квалитету ваздуха, како би се предупредиле могуће штете у пољопривреди.

Објашњено је да је споменути вид раног упозоравања становника у надлежности Републичког хидрометеоролошког завода, чији је сајт веома ажуран и садржи релевантне информације.

Дато је и прецизније објашњење о томе да је систем одбране од града у наделжности МУП-а Србије, а Хидрометеоролошки завод је надлежан за прогнозе и најаве појаве града. Завод путем смс-порука обавештава одређене кориснике о могућности појаве града, а могућност информисања грађана путем смс-порука је ствар даљег развоја система обавештавања.

Указано је на то да се у време поплава стицао утисак о пребацивању лоптице између различитих државних органа када се ради о надлежности за поступање у конкретном случају. Истакнут је значај превенције, као и благовременог обавештавања грађана и сугерисано да би Одбор за заштиту животне средине требало да иницира да се у том правцу предузму и конкретне мере.

Истакнуто је да се на јавном слушању није чуо ниједан конкретан одговор на тему, иако је прошло довољно дана од догађаја који су повод јавног слушања. Постављено је питање у вези са одлагањем огромне количине отпада насталог на подручјима погођеним поплавама, с обзиром да на тим подручјима нема уређених депонија, као и питање шта се догађа са водом која одлази у канализацију, имајући у виду да се врши дезикфекција терена, конкретно у које се водотоке то излива, посебно имајући у виду да не постоје системи за третман отпадних вода. Констатовано је да због свега тога долази до дугорочне штете, која ће се морати још дуго пратити. Наведено је да је после бомбардовања Србије 1999. године, када је бомбардована рафинерија у Новом Саду, град Нови Сад инвестирао у 160 пиозиметара у близини изворишта да би се пратили утицаји загађења. Тада је уклоњен слој земље где је регистрован продор нафтног загађења да би се спречило загађење једног изворишта воде. Сада имамо један расути проблем, па ће бити неопходно детаљно испитивање сваког насеља погођеног поплавама.

Одбор је информисан о томе да је 23. маја 2014. године на сајту Министарства пољопривреде и заштите животне средине постављено Упутство за поступање са отпадом у случају ванредне ситуације, чиме су препоруке Министарства постале јавно доступне. На основу овог упутства, локалне самоуправе треба да на својим териотијама одреде могућу локацију за привремено складиштење прикупљеног отпада, до тренутка коначног одлагања. Уколико у њиховој близини постоје депоније за комунални отпад, ту је потребно изместити сав отпад прикупљен са полављених подручја. Препорука је да се отпад, уколико је то могуће, селектује на тој локацији, како би се рециклирао. Министарство пољопривреде и заштите животне средине упутило је апел рециклерима да се сва расположива средства у опреми за сакупљање и транспорт смећа упуте у јединице локалне самоуправе где се прикупљени отпад налази привремено сакупљен, како би био одложен на посебне депоније. После ових привремених мера и процене стања и изналажења могућности финансирања, потребно је извршити дугорочне мере рекултивације постојећих депонија и сметлишта у Републици Србији. Наглашено је да је потребно направити и планове санације за овакве ситуације.

Изнет је податак о томе да је у Свилајнцу поплављено 2000 домаћинстава, а један човек је изгубио живот. Указано је на чињеницу да би штета од полава била мања да су редовно одржавани канали на целој територији земље. Указано је на велики проблем загађења воде услед изливања фекалних вода. С обзиром да пољопривредни произвођачи за заливање често користе воду из бунара, поставља се питање исправности те воде, па самим тим и пољопривредних производа са подручја погођених полавама. Наглашено је да је неопходно посветити пажњу мониторингу здравствене исправности пољопривредних производа и бунарске и градске воде, посебно пошто је извориште потпољено.

Постављено је питање начина финансирања процеса превентиве у животној средини. Дата је препорука да се законом уведе Фонд за превенцију у животној средини хитно, како би се од „зеленог новца“ све то могло финансирати.

Изнет је податак о томе да је Привредна комора зелене Србије Влади доставила Платформу за деловање у постакцидентном периоду (овај документ се налази на сајту Привредне коморе зелене Србије), која садржи анализе због чега су настале овакве последице поплава, као и предлози краткорочних, средњорочних и дугорочних мера, са јасним предлогом корака које је потребно предузети како би се, са једне стране санирала постојећа штета, а са друге стране, у будућности, спречило настајање сличних штета, а истовремено укључила и привреда у свом свом капацитету, са идејом да се оваква катастрофа искористи за подстицање читавог једног привредног сектора. Констатовано је да привреда мора бити извор финансирања не само санирања последица оваквих катастрофа, него и система за превенцију и за развојне могућности у будућности. Привредна комора зелене Србије се понудила да буде логистички центар и место где се овакве активности могу спровести и сада и у будућности, али се може промовисати и привредна активност са акцентом на зелену економију.

Постављено је питање да ли се реаговало у складу са обавештењем РХМЗ-а на најаве о могућим елементарним непогодама 12. маја 2014. године и да ли су локалне самоуправе обавештене о томе, као и да ли се разматра о формирању цивилне заштите.

У вези са енергетским објектима на територији Републике Србије, истакнуто је да постоје системи у којима се налази расхладна течност – трафо уље, као и да је у системима дошло до замене тих честица пиралена.

Појашњено је да је свим командантима општинских штабова сугерисано да предузму превентивне мере, као и да је највећи број њих адекватно реаговао, Сектор за ванредне ситуације ради анализу извештаја свих јединица локалне самоуправе, па постоје и примери где се није реаговало како је требало, па је Влада Штаб за ванредне ситуације у Шапцу сменила и постављен је други штаб. Одбор је информисан и да је почела обука специјализованих јединица цивилне заштите, које образује МУП, при чему је највећи проблем недостатак опреме, пре свега униформи. Одређени број припадника цивилне заштите је био мобилисан и учествовао је у акцијама заштите и спашавања у Чачку и у Обреновцу (јединица од 15-20 људи). Локалне самоуправе имају обавезу да образују јединице цивилне заштите опште намене и да их обуче и опреме, а МУП је увек спреман да им у томе помогне, али нема адекватног одзива по овом питању.

Дата је информација да су сви трансформатори на време искључени, осим три трансформатора у Великим Црњанима, где је дошло до акцидента и они су се запалили, али у њима није било пиралена. Прво је експлодирао један трафо и уље се запалило и разлило по води и пренело пожар у коме су изгорела три велика трансформатора, али је уље 98-99% изгорело на води. Узети су узорци тла да би се утврдило да ли је земљиште контаминирано.

Још једном је указано на значај превенције и постављено питање где смо заказали, али и констатовано да је потребно дискутовати о корацима које је требало предузети, а нису, како у будуће не би поново дошло до тога.

Одбор је информисан о томе да је донета Прелиминарна процена ризика од поплава за територију Републике Србије, коју је израдила Републичка дирекција за воде у складу са Законом о водама, Правилником о утврђивању методологије за израду прелиминарне процене ризика од поплава и европском Директивом о процени и управљању ризицима од поплава, као и планови управљања ризицима од поплава, који су обухватили предвиђене сценарије, али су ове поплаве биле несагледиве, па донетим актима нису могле бити обухваћене.

\*

\* \*

Уводничари у другом делу јавног слушања били су: др Слободан Тошовић, директор Градског завода за јавно здравље Београда, Ратко Ристић, редовни професор, продекан за научно-истраживачки рад, Катедра за бујице и ерозију, Универзитет у Београду Шумарски факултет и проф. др Јордан Алексић, Футура Факултет за примењену екологију.

Др Слободан Тошовић, директор Градског завода за јавно здравље Београда, упоредио је катастрофу која је задесила Србију са догађањем из 1999. године, првенствено у смислу санације последица. Указао је на то да је било много недостатака и слабости у функционисању дела система и институцијама система, као и на то да, ако их не анализирамо на прави начин, нећемо имати промена на боље у будућности. Истакао је и да је било и много позитивних ствари, као што су сналажљивост и способност људи да пронађу право решење у немогућим ситуацијама, као и јединственост и приврженост свих учесника у одговору на акцидент. Нагласио је да је вероватноћа да се овакви догађаји десе десет на минус трећи, односно хиљаду у току године, што значи да оваква катастрофа може да се деси данас, сутра, прекосутра, па да је нема наредних 3000 година. Како се наша држава односно цела планета мења са еколошког аспекта, вероваватноћа да се овако нешто поново деси се повећава. Из тог разлога је неопходно радити на изради планова неопходних за заштиту од еколошких катастрофа, и једино на тај начин могу се смањити последице. Битно је да се фокусирамо на превентивне мере и да будемо приправни. Указао је на то да Обреновац треба посматрати као Србију у малом. Обреновац има 75 000 становника, 25 000 и ужем делу, такозваној урбаној зони, а остатак у руралном делу Обреновца. Навео је да је систем здравства и ветерине (зоо-хигијена) добро функционисао, па је 200 тона лешева животиња уклоњено на време.

Када је реч о идентификацији ризика са здравственог аспекта, навео је да је за евакуацију људи било расположиво 43 објекта, намењена за колективни смештај евакуисаних, у којима је боравило око 6 500 људи, да би у једном моменту у њима било смештено 25 000 људи. То су били центри са много санитарно-хигијенских проблема, људи су долазили неспремни са разних простора и са неким болестима и разним стањима. Идентификован је ризик од заразних болести. Истакао је да је велики успех то што до данас није било ниједне епидемије (било је пролива и вашљивости, као и шуге). Људи су одлазили до својих објеката у Обреновцу који је био контаминиран и враћали се у смештајне објекте, где су спавали један поред другог. Прављени су санитарни коридори да би се спречио унос заразних болести, али масовна вакцинација није била неопходна (на нашем подручју нема тифуса, период инкубације код хепатитиса Б је дуг, а 15 дана је потребно да се стекне имунитет, па су само професионални радници примили заштиту, највећи део грађана је већ примио тетанус). За вулниабилне групе су тражене посебне вакцине (диплокок пнеумониа).

Истакао је да је ризик водоснабдевања постојао у Баричу и у Обреновцу, па и поред тога што је вода у тим местима квалитетом одговарала хигиијенски исправној води, није дата салгласност да буде објављено да је вода за пиће. С обзиром да није завршена дезинфекција и није било обављено испирање мреже у целини, обезбеђена је цистерна из Београда са водом за пиће. Две фабрике воде из Немачке и једна из Мађарске, које поседују дестилатор, реминализују воду и директно је пакују у амбалажу су такође биле од велике помоћи. Навео је да канализације и даље не фунционишу, јер је део канализације потопљен, главни колектор је бушан, део шахтова је пропао, јер је вода однела песак на којима су били постављени. Констатовано је да, тек када се оспособи канализација, може да се започне са санирањем и дезинфекцијом подручја. Извори загађења су отпад, отпадне воде и угинуле животиње, па постоји ризик од глодара, инсеката и угинулих животиња, а чека нас огроман посао на дезинфекцији, дезинсекцији и дератизцаији, које се не могу радити на прљавој подлози, а људи пре тога не могу да се врате у своје куће. Резимирао је да су последице поплава уништавање природних добара поплавним таласом, пољопривредних површина, површина са ниским и средњим растињем, ерозија, клизишта и контаминација земљишта подземним и површинским водама.

Др Ратко Ристић, редовни професор, продекан за научно-истраживачки рад, са Катедре за бујице и ерозију на Шумарском факултету Универзитета у Београду, у свом излагању изнео је да је највећи део поплава био на брдско-планинском подручју западне, југозападне и ценралне Србје, где су бујичне поплаве направиле највећа разарања у последњих 30 година. Постављало се питање да ли се оваква ситуација могла очекивати или не и да ли су кише од 150- 200 милиметара типичне за нашу територију. По његовом мишљењу, ово се ово могло очекивати собзиром на чињеницу да имамо преко 150 кишних епизода са више од 100 милиметара дневних падавина, чак 50 кишних епизода са више од од 150 милиметара, а бележене су и епизоде са више од 210 милиметара падавина. Из тог разлога, за професионалце који се тиме баве ово никако није могло бити неочекивано. Као пример навео је четири раздорне бујичне поплаве на сливу Колубаре и три сливу Дрине, у периоду од 1996. до 2014. године. Овакве катастрофе могу да се десе поново за пет, 10 или за 5000 година, а једини прави одговор је правовремена и квалитетна превентива, а баш ту смо ми заказали. Професор Ристић је, у својој презентацији, подсетио на бујичне поплаве, које су се десиле у последњих 60 година, истакавши да су бујичне поплаве једна од најчешћих природних катастрофа у Републици Србији, у којој постоји око 11500 бујичних водотокова, који су последица деловања ерозивних процеса на готово 75% наше територије. Осврнуо се на Крупањ, који је у последњем поплавном таласу, доживео тешку катастрофу. Крупањ лежи на више река које су биле регулисане, међутим сливна подручја са којих дотичу те реке нису биле уређене, имало је много голети, девастираних и еродираних површина, са којих се формирао отицај.

Поставља се питање да ли су ова дешавања последица природног или антропогеног утицаја. Указујући на природне предиспозиције наше територије (режим падавина, рељеф, геолошки састав), истакао је да не можемо искључити и антропогени утицај, који се огледа кроз негативне ефекте урбанизације, изградње инфракструтуре, путева и стамбених објеката, производних објеката, као и због неадекватног третмана радова у шумарству и пољопривреди. Навео је да је велики проблем који доводи до ерозије, неконтролисана сеча шуме и неадекватна обрада пољопривредног земљишта у редовима низ нагиб, где је свака бразда пут за течење воде. Једина превенција је смањивање ерозионог процеса на нашој територији. Споменуо је и еолску ерозију која је карактеристична за Војводину, где нема шумских заштитних појаса. Као фактор који је иницирао интензитет ових бујичних поплава навео је и одлагање отпада и смећа у речне токове. Свака препрека у речном току приликом наиласка поплавног таласа, представља баријеру, повећава хидрауличну рапавост корита и доводи до успоравања и изливања воде.

Истакао је неопходност измене лоших одредаба Закона о водама из 2010. године, којим су водопривреди одузети сопствени приходи, који иду директно у буџет, одакле се не враћају за финансирање изградње објеката за заштиту од поплава, нити за инвестиционо одржавање постојећих објеката. Указао је и на лошу страну члана 23. истог закона, којим је заштита од ерозије и одбрана од бујичних поплава препуштена локалним самоуправама. Истакао је да се држава, на тај начин, амнестирала од обавезе да брине о овим проблемима, при чему локалне самоуправе нису способне да се носе са ерозијом и бујичним водама. Из тог разлога је неопходно да дражава поново преузме надлежност у процесу пројектовања, изградње и одржавања система за заштиту од ерозија и бујичних поплава. Наш закон не познаје термин бујична поплава, док Европска директива о водама препознаје термин flash flood, што је синоним за бујичне поплаве. Ово је веома важно јер је њихов настанак, њихово дејство и превентива нешто што има потпуно другачију физиономију организације водопривредних предузећа и система радова, па је потребно изменити закон у овом смислу.

Указао је и на неопходност доношења закона о финансирању водопривреде, као и потребу обезбеђивања сопствених прихода кроз државну контролу наплате и експлоатације шљунка и песка (велики извод прихода). Такође је потребно вратити водопривреди надлежност да наплаћује накнаду за коришћење водног земљишта. Истакао је чињеницу да имамо недовољно финансирање система заштите од поплава (потребно је годишње минимум 60 милиона евра само за систем заштите на великим рекама: Дунав, Сава, Тиса, Тамиш). Радови на заштити од ерозије и уређењу од бујица у брдско-планинском региону захтевају минимум 90 милиона евра, што је много за Србију. Ако узмемо у обзир да су директне штете од ових поплава биле преко милиарду евра, а индиректне штете су процењене на преко две милиарде евра, јасно је да је ова инвестиција примарни услов било каквог напретка. Истакао је да, ако немамо заштиту од поплава, немамо ни пољопривреду, а имамо разорену инфраструктуру (разорене су стотине километара путева). Указао је на потребу враћања постојећих водопривредних организација, које се преко 60 година баве заштитом од ерозије и уређењем бујица, у систем организација које се финансирају из државног буџета, с обзиром на значај њихове делатности. Неопходно је и формирање самосталне организационе јединице унутар Републичке дирекције за воде, која ће се искључиво бавити заштитом од ерозије и уређењем бујица на републичком нивоу. Указао је и на важност успоставаљања хоризонталне координације између сектора водопривреде, пољопривреде и шумарства унутар надлежног министарства, где имамо секторску субординацију, али не и добру хоризонталну координацију. Потребно је израдити стратешке документе, пре свега Карте ерозије Србије и Интегрални катастар бујичних токова. Скренуо је пажњу и на неопходност измене законске регулативе у доменима урбанистичког и комуналног реда, у правцу повећања броја запослених у инспекцијским службама, веће надлежности и оштрије казнене политике. Такође је потребно подржати локалне самоуправе у изградњи капацитета за борбу са проблемима ерозије и бујица кроз запошљавање специјализованих кадрова (дипл. инж. шумарства за еколошки инжењеринг у заштити земљишних и водних ресурса) и афирмисати омладински волонтерски рад (Покрет горана), као и афирмисати медије са националном фреквенцијом да се овим питањима мало више баве. Скренуо је пажњу на светски пример добре праксе који се огледа у позитивним ефектима биолошких, биотехничких и техничких радова (који су трајали 50-60 година) у Грделичкој клисури, где се сада налази потпуно ревитализован простор.

Проф. др Јордан Алексић са Факултета за примењену екологију Футура истакао је да ми у Србији имамо дозвољено живљење на високонапонском ризику и да комотно живимо у таквом амбијенту. Скренуо је пажњу на промену амбијента живљења проузроковану климатским променама. Нагласио је потребу да се нешто конкретно и уради, како би се искорачило из контекста заштите животне средине, који је системски дерогиран, и да се пажња посвети превенцији, која представља нормално понашање. Заводи за заштиту природе представљају систем превенције. Ти системи су функционисали, али не функционише фундаментални систем који је државотворни, јер му недостаје нов концепт, јер се старим методама не могу решити проблеми који су направљени. Осврнуо је на појам „еколошка катастрофа“, који је ретко коришћен да опише ситуацију која нас је задесила (употребили су га један свештеник, један имунолог и један инфектолог). Нови концепт за нови контекст подразумева процену еколошке штете проузорковане еколошком катастрофом.

Направио је паралелу са бомбардовањем 1999. године када се ради о еколошкој штети. Тада је иницирана и дефиниција еколошког рата, па је НАТО бомбардовање било први еколошки рат – рат против животне средине. Заводи за заштиту животне средине Републике Србије и Војводине утврдили су цену коштања – еколошку или био-штету (штету на биодиверзитету), која је износила три милијарде 130 милиона 470 хиљада 166 долара. Прве процене штете настале од поплава у Републици Србији говоре да би то било око 10 милијарди. Истакао је да је новац за санирање штете је позив за потребе. Указао је на то да када држава нешто дефинише као елементарну непогоду, онда је једини „кривац“ Бог и нема одговорности и зато је еколошка катастрофа као термин једина води ка системској одговорности, која не може да се наткрије природном катастрофом. Поплава која је задесила Србију није хоризонтална поплава, већ је дубинска поплава, трансформација воденог таласа, па се те категорије морају увести.

Истакао је да Србији предстоје три корака: процена ризика, моделовање и сценарио, као и да смо ми земља која живи без сценарија, а немамо ни моделовање. Указао је на то да имамо образовни систем, и на геологији, и на шумарству и на географији, па и на Футури, где се људи оспособљавају за моделовање и нове савремене алате, које ми не уносимо у инструментариј управљања. Скренуо је пажњу на чињеницу да смо слаби на управљању – менаџменту. Концепт који нам је потребан подразумева превенцију плус осигурање животне средине. Црне тачке као промене у животној средини (губитак квалитета пијаће воде, ерозија, контаминација земљишта) захтевају улагања, као позитивни трошак. Код еколошке штете је све претходно, када се ресурс експлоатише, штета је већ направљена претходно. Промене и утицаји на физичку структуру у виду уништавања септичких јама, изливање канализације, уништавање дренажних система, девастација туристичких инфраструктура неће бити урачунати у непосредну штету, као ни губици природног капитала (капитал простора, капитал ресура, капитал здравља и капитал екосистемских услуга, које ми, захваљујући Заводу за заштиту здравља тек откривамо). Указао је и на оптерећења на која наилазимо при реализацији споменута три корака: штета линеарног инжењеринга, штета латентног инвестирања и штета мутационог система. Дао је пример израде Генералног пројеката уређења 22 критична речна тока 2004. године од стране Завода за заштиту од бујица и ерозија, Институт за водопривреду „Јарослав Чарни“, Шумарски факултет, по налогу државе. Генерални пројекат се односио на заштиту територије од 8750 квадратних километара и предвиђао је пошумљавање 50000 хектара, изградњу 43 ретензије, 100000 метара плетара и 125000 метара кубних бујичних преграда и објекатаза задржавање наноса од бујичних таласа. Овај пројекат није реализован, али да јесте, имали бисмо 25 пута мању штету. Истакао је да је за финансијски менаџмент процена утицаја на животну средину представља оптерећење, па су све инвестиције ослобађане обавезности процене утицаја на животну средину. Оно што нам, поред процене утицаја на животну средину, фали су и процене социолошких и еколошких стандарда одрживости инвестиција, јер тек они заједно дају једначину процене ризика.

Говорећи о штети мутационог система, навео је значај националног савета за животну средину, националног система еколошке безбедности, националног фонда за превенцију и осигурање животне средине и интегрисаног министарства за животну средину. Нагласио је да је субординација деструктивна за животну средину, наводећи примере како је ова област била уређивана у преходној и овој Влади.

Осврнуо се и на програм стратешких синтезних студија, наглашивши потребу да се изради једна оваква студија под називом „Колубарски потоп“ (интегрисано Ваљево, Обреновац, Лазаревац, Коцељева-анализа процеса, стања и штете), као и „Савски лавирнит“ (избегнута катастрофа), која би подразумевала симулацију, моделовање и сценарио о томе шта би се догодило да су Шабац и Сремска Митровица потпљени, као и студија „Високи ризик“, која би се односила на Нови Сад и Дунав.

У дискусији која је уследила, учествовали су: Гордана Чомић, Месуд Аџемовић, Тања Петровић, Горан Триван.

Изнето је мишљење о томе да је мало тога изнетог на јавном слушању имало везе са темом јавног слушања (Привремена и трајна оштећења животне средине проуроковане поплавама у Србији) и да је било неопходно да се чују процене укупне количине наноса и односа, врсти ерозивног земљишта, о укупној количини протока воде кроз одређене локације, о тренутним пословима који се обављају на процени измене земљишта, као и на процени технолошко-хемијских и комунлних послова који дају слику о томе када и како ће водовод и канализација бити поново у функцији, као и о томе колика је штета по непосредну околину као секндарна штета због излива. Изостала је и конкретна информација о томе које локације су одређене за нестандардни отпад, за који можемо проценити колико га има. Било је потребно осврнути се и на спаљивање и одвоз угинуле стоке, с обзиром да ради само спалионица у Инђији, а не и она у Ћуприји. Изнет је и став да смо могли много тога да научимо и од поплава од пре неколико година у „Јаше Томића“, у Врању и Власотинцу. Из свега изнетог се може закључити да се нисмо припремили за поплаве које су нас задесиле. Истакнуто је да ће ово и даље бити тема којом ће се Одбор за заштиту животне средине и даље бавити, као и то како ћемо се припремити за поплаве у будућности.

Покренута је иницијатива за оснивање Националног фонда за превенцију и осигурање животне средине. Наведено је да су еколошки фондови модели за инплементацију еколошко–економског инструментарија заштите животне средине и наглашено да су они ефикасан модел и начин за примену принципа „ загађивач плаћа“ и „корисник плаћа“. Република Србија би могла да ради на супституцији еколошке штете, а не на реституцији. Важно је да се донесе закон о националном фонду, којим управља Влада или невладина организација, као и да се потпуно аутономно доноси одлука о коришћењу средстава тог фонда. Фонд би могао, када би се ојачали постојећи и увели нови еколошко-економски инструменти, да приходује између седамдесет и сто милиона евра на годишњем нивоу.

Указано је на значај „зелене столице“ која ће и у овом сазиву Народне скупштине бити активна у Одбору за заштиту животне средине, као једини функционалан институционални механизам за сарадњу цивилног сектора и институција. Постављено је питање у вези са доступности јавности информација о стању животне средине. С обзиром на то да се водила полемика о томе да ли је вода за пиће у Београду била исправна или не, постављено је питање зашто није била објављена хемијска анализа о квалитету воде (на сајту надлежне институције), и поред препоруке Повереника Шабића, јер би се на тај начин умирила јавност.

Изнет је став да је животна средина је највећа жртва ситуације која се догодила и да ће санација бити дуготрајна и мукотрпна, као и да ће се овакве катаклизме дешавати и даље. Из тог разлога истакнут је значај првентиве. Одбор је информисан о томе да је, што се превенције тиче, Секретаријат за заштиту животне средине Града Београда формирао пројекат „Плаво–зелени коридори“, који подразумева да се, у сарадњи са Шумарским факултетом, озелењавају водотокови, односно приобаље, чиме се смањује отицај воде са тих површина и смањује потенцијал бујица. Наглашено је да је пошумљавање најбољи начин да се отицај воде смањи, као и да је последњих неколико година у Београду пошумљено 500 хектара површине, претежно у деловима који су плавни или могу бити плавни. Ове године су Уједињене нације целом свету поручиле да то ради. Изнета је идеја да се формира Управа за заштиту од бујица и ерозије при надлежном министарству. Затражена је помоћ Одбора да се поново успостави буџетски фонд за животну средину, јер су све „зелене паре“ обезбојене у буџету, па није било могуће искористити их за заштиту животне средине. Наведено је да ће се у буџету Секретаријата за заштиту животне средине за следећу годину ( и делом за ову годину) обезбедити значајна средства за анализу земљишта у свим подручјима.

Председник Одбора за заштиту животне средине, др Бранислав Блажић захвалио се свим учесницима јавног слушања и саопштио да ће Одбор припремити предлог закључака, на основу свега изнетог на овом јавном слушању, који ће бити прослеђени свим учесницима јавног слушања, од којих се очекује да дају предлоге и сугестије, на основу којих би Одбор формулисао закључке којима ће бити предложени конкретни кораци које је потребно реализовати и које ће упутити Влади и о којима ће информисати јавност.